Undă verde pentru US Open: În ce perioadă se va juca ediția din acest an.
Guvernatorul New York-ului, Andrew Cuomo, a dat undă verde pentru US Open. Ediţia din acest an era sub semnul întrebării din cauza pandemiei de coronavirus. Competiţia se va desfăşura fără spectatori în tribune.
US Open va fi primul turneu major care se va desfăşura după pandemia de coronavirus. Guvernatorul New York-ului, Andrew Cuomo, a făcut anunţul pe contul său de Twitter. "US Opens se va desfăşura în Queens, NY, fără fani în tribune, în perioada 31 august – 13 septembrie. USTA (n.r. Asociaţia de Tenis din Statele Unite) va lua măsuri de precauţie extraordinare pentru a proteja jucătorii şi antrenorii, incluzând testele, curăţenia sporită, spaţiul suplimentar în vestiare şi cazare şi transport dedicată participanţilor", a fost mesajul lui Andrew Cuomo. Acum, organizatorilor nu le mai rămâne decât să-i convingă pe jucătorii de top să ia parte la competiţie. Novak Djokovic, Rafael Nadal, Nick Kyrgios, Ashleigh Barty, dar şi Simona Halep s-au arătat îngrijoraţi de situaţia din Statele Unite ale Americii, unde până acum s-au înregistrat peste două milioane de cazuri de COVID-19.